সুন্দরগঞ্জ (গাইবান্ধা) সংবাদদাতা : জঙ্গি, সন্ত্রাসীদের দেশ থেকে নির্মূল করা হবে। এসব হত্যাকারীরা যে ধরনের কৌশলই অবলম্বন করুক না কেন আইন-শৃঙ্খলা বাহিনী তাদের খুঁজে বের করবে। এমপি লিটন হত্যাকারীরা রেহাই পাবে না। খুনের সাথে সম্পৃক্তদের খুব দ্রুত গ্রেপ্তার করে আইনের আওতায় নিয়ে আসা হবে। গতকাল মঙ্গলবার বিকালে গাইবান্ধার সুন্দরগঞ্জ উপজেলার বামনড্ঙ্গাা আব্দুল হক ডিগ্রি কলেজ মাঠে আইন-শৃঙ্খলা বিষয়ক মতবিনিময় সভায় প্রধান অতিথির বক্তব্যে আইজিপি একেএম শহীদুল হক, পিপিএম এসব কথা বলেন। এসময় তিনি আরো বলেন, একটি বিশেষ রাজনৈতিক দল স্বাধীনতা বিরোধী চক্রের সঙ্গে হাত মিলিয়ে দেশে সন্ত্রাস ও জঙ্গিবাদের উত্থান ঘটাতে চায়। আমরা তাদের আশা সফল হতে দেব না। দেশে যারা ধর্মীয় রাজনীতির নামে মানুষ হত্যা করে তাদেরকেও বিচারের আওতায় আনা হবে। তিনি আরোও হুশিয়ারী উচ্চারণ করে বলেন, যারা এমপি লিটনকে হত্যা করেছে তারা ভেবেছে সন্ত্রাসী রাজত্ব কায়েম করবে। কিন্তু তাদের এ ধরনের আশা-আকাক্সক্ষা কোন অবস্থাতেই পূরণ করতে দেয়া হবে না। পরে সাংবাদিকদের ব্রিফিংকালে তিনি বলেন, এমপি লিটন হত্যা মামলার তেমন কোন অগ্রগতি নেই। তবে এদেশের সর্বোচ্চ গোয়েন্দা সংস্থা ও পুলিশ প্রশাসন এ হত্যা কাণ্ডের সাথে জড়িতদের কখনো রেহাই দেব না। হত্যাকারীদের গ্রেফতার করে দ্রুত আইনের আওতায় আনতে পারবেন বলে সকলকে আশ্বস্ত করেন তিনি।